《九曲池悼古》
宋代·王令

刳地决洪波，深流隐木鹅。樯高帆系锦，堤暖柳藏河。

泰甚心方兆，颠危念则那。去都如脱屣，东下若瘳疴。

殿脚千论女，宫眉斛计螺。迷楼插空远，水调揭声和。

忠切闻无路，愚谀面自阿。君颜未回笑，贼首已称戈。

运去天移鼎，人迁地见禾。当年遗废沼，及此尚名歌。

古往悲奚寄，今传迹未讹。水寒波刺甲，土老岸髯莎。

落照留归鸟，西风困旧荷。暮林迷远屿，夕霭暝前波。

亡国谁堪问，羁人恨自多。凭栏不成去，归意为蹉跎。

作者简介：王令（1032～1059）北宋诗人。初字钟美，后改字逢原。原籍元城（今河北大名）。 5岁丧父母，随其叔祖王乙居广陵（今江苏扬州）。长大后在天长、高邮等地以教学为生，有治国安民之志。王安石对其文章和为人皆甚推重。有《广陵先生文章》、《十七史蒙求》。